Foto’s: Hond met pyl geskietWaarskuwing: Die foto’s onder die artikel mag sensitiewe lesers ontstel. ŉ Bruin hond, waarvan die ras en geslag onbekend is, is glo Donderdagmiddag in Randfontein met ŉ pyl en boog geskiet. ŉ Twitter-gebruiker, wat ŉ kontak by die Rand en Dal-dierekliniek in Krugersdorp het, het kort ná die voorval foto’s van die hond op Twitter gelaai. Volgens die verbruiker is die hond vermoedelik deur die buurman se 17-jarige seun geskiet, omdat die seun glo nie van die hond hou nie. Die verbruiker het kort daarna gesê die hond is in veilige bewaring by die kliniek en sterk aan. Maroela Media het Vrydag die Rand en Dal-dierekliniek geskakel om meer inligting te bekom, maar ŉ vrou wat die oproep beantwoord het, wou nie enige kommentaar lewer nie. Sy het wel gesê dit is ŉ privaatsaak tussen die hond se eienaar en die buurman. Sy wou ook nie sê in watter toestand die hond is nie. Die DBV in Randfontein is bewus van die voorval. Die eienaar het die hond na die DBV geneem, maar hulle het nie ‘n veearts daar gehad om die dier te help nie, en die eienaar is na die dierekliniek verwys. Die DBV het die eienaar aangeraai om die saak by die polisie aan te meld. Maroela Media wag nog vir bevestiging van die polisie of ‘n saak aanhangig gemaak is.